Source: https://www.atcp.sk/najcastejsie-otazky/
Timestamp: 2020-05-27 05:23:40+00:00

Document:
Najčastejšie otázky zo sveta účtovníctva - ATCP Partner, s. r. o.
Komu vznikne od 1.1.2018 povinnosť komunikovať elektronicky?
Od 1.1. 2018 sa rozšíri okruh elektronicky komunikujúcich aj o právnické osoby zapísané v obchodnom registri a ich zástupcov. Od 1.7.2018 sa bude elektronická komunikácia týkať aj fyzických osôb – podnikateľov registrovaných pre daň z príjmov a ich zástupcov.
Čo sa stane ak právnická osoba zapísaná v obchodnom registri podá po 1.1.2018 napr. daňové priznanie z dani motorových vozidiel (štruktúrované tlačivo) v papierovej forme?
Nakoľko od 1.1.2018 právnické osoby zapísané v obchodnom registri majú povinnosť komunikovať iba elektronicky, tak správca dane na takéto podanie nebude prihliadať a uloží daňovému subjektu pokutu za nepodanie daňového priznania v lehote podľa § 155 zákona č. 563/2009 Z. z. o správe daní (daňový poriadok).
Akým spôsobom môžem doručovať podania elektronicky a aké mám povinnosti?
Pre elektronické odosielanie dokumentov je potrebné, aby daňový subjekt uzatvoril dohodu s daňovým úradom podľa § 13 ods. 5 zákona č. 563/2009 Z. z. o správe daní (daňový poriadok) alebo si aktivoval kvalifikovaný elektronický podpis (KEP) alebo eID kartu (občiansky preukaz s čipom). K prihláseniu potrebujete ID (užívateľské meno, ktoré ste získali pri registrácii) a heslo alebo kvalifikovaný elektronický podpis (KEP) alebo prihlásenie je možné aj pomocou eID (občiansky preukaz s čipom). Postup pri registrácii a následnej autorizácii sa nachádza na titulnej stránke finančnej správy v časti Rýchle odkazy – Príručky a návody.
Naša spoločnosť sa stala dobrovoľným platiteľom DPH. Môžeme si uplatniť daň zo služieb, ktoré nám podľa § 19 ods. 3 zákona o DPH boli dodané (i zaplatené z našej strany) pred registráciou za platiteľa DPH, ale v skutočnosti sme ich prijali po registrácii?
Áno, zo služieb prijatých pred registráciou má novoregistrovaný platiteľ DPH právo pre uplatnenie odpočítania dane podľa § 55 ods. 1 zákona o DPH za predpokladu, že tieto služby boli prijaté v pozícií zdaniteľnej osoby a bude ich využívať ako platiteľ DPH (čo musí byť schopný aj náležite preukázať v súlade s platnou legislatívou) a za predpokladu, že tieto výdavky neboli zahrnuté do daňových výdavkov v kalendárnych rokoch, ktoré predchádzali roku, v ktorom nadobudol postavenie platiteľa DPH. Pri uplatnení odpočítania dane musia byť splnené podmienky uvedené v § 49 až § 51 zákona o DPH.
Realizujeme internetový predaj tovaru na dobierku v rámci SR. Ako určíme deň dodania tovaru? Je to deň, keď predávajúci odovzdá zásielku na pošte alebo kuriérovi na zaslanie tovaru, alebo je to deň, keď si zákazník prevezme tovar od pošty, resp. kuriéra?
Dňom dodania pri internetovom predaji tovaru na dobierku v súlade s § 19 ods. 1 zákona o DPH je deň, keď odberateľ – zákazník prevezme tovar od pošty, resp. kuriéra (t. j. deň, keď kupujúci nadobudne právo nakladať s tovarom ako vlastník).
Podávam daňové priznanie k dani z príjmov v lehote do konca septembra a nemám pridelené číslo účtu. Ako mám zaplatiť daň?
Ak Vám daňový úrad do konca septembra neoznámi číslo účtu, vznikne Vám povinnosť zaplatiť daň vyplývajúcu z podaného daňového priznania v lehote do ôsmich dní od doručenia tohto oznámenia.
Daňovník skončil podnikateľskú činnosť dňom 31.7.2018. V akej lehote je povinný podať daňové priznanie k dani z príjmov za zdaňovacie obdobie 2018?
Zdaňovacím obdobím fyzickej osoby je vždy kalendárny rok, a preto daňovník aj pri skončení podnikania podáva daňové priznanie až po skončení kalendárneho roka, teda za rok 2018 do 31.3.2019. Keďže tento deň pripadá na nedeľu, posledným dňom lehoty na podanie daňového priznania je pondelok 1.4.2019.
Daňovník skončil podnikanie dňom 31.3.2018. V obchodnom majetku ku dňu skončenia podnikania mal zaradené osobné motorové vozidlo, ktoré používal na podnikanie. V apríli 2018 toto motorové vozidlo predal. Vzniká mu povinnosť príjem z predaja motorového vozidla zdaniť?
Áno. Príjem z predaja hnuteľnej veci zaradenej do obchodného majetku dosiahnutý do piatich rokov od skončenia podnikania podlieha dani z príjmov ako príjem z predaja hnuteľných vecí.
Elektronický formulár registračného tlačiva nájdete na portáli finančnej správy v časti „Katalóg elektronických formulárov„.
Oznamovaciu povinnosť si môže daňový subjekt splniť prostredníctvom tlačiva „Žiadosť o registráciu, oznámenie zmien a zrušenie registrácie na daň z príjmov a daň z pridanej hodnoty“ alebo cez všeobecné podanie finančnej správy v časti Register prostredníctvom elektronického formulára.
Daňovník bol v roku 2018 zamestnaný v ČR u českého zamestnávateľa. Svoje príjmy si tam riadne vysporiada prostredníctvom daňového priznania. Bude povinný napriek tomu podať daňové priznanie aj na Slovensku, ak mu neplynuli žiadne príjmy zo zdrojov v SR? Ako zamedzí dvojitému zdaneniu?
Daňovník, ktorý je rezidentom SR, je povinný deklarovať v SR svoje celosvetové príjmy. Z tohto dôvodu je povinný vo svojom daňovom priznaní v SR uviesť aj príjem zo závislej činnosti plynúci zo zdrojov v ČR. Za účelom zamedzenia dvojitého zdanenia týchto príjmov môže daňovník v daňovom priznaní v SR uplatniť metódu vyňatia príjmov v zmysle § 45 ods. 3 písm. c) zákona o dani z príjmov, ak boli jeho príjmy zo závislej činnosti v ČR preukázateľné zdanené a ak je tento postup pre daňovníka výhodnejší. Výraz preukázateľne zdanené znamená, že predmetný príjem bol v príslušnom štáte podrobený zdaneniu bez ohľadu na výšku dane zaplatenej v tomto štáte po uplatnení nezdaniteľných častí, resp. úľav podľa vnútroštátnych daňových predpisov tohto štátu.
Ak máte otázky, kľudne nás kontaktujte, ochotne Vám odpovieme v čo najkratšom možnom čase.

References: § 155
 § 13
 § 19
 § 55
 § 49
 § 51
 § 19
 § 45